Broj: 711-I-1255-M-114/18-02-8

Zagreb, 13. rujna 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Branka Grčića, zastupnika u Hrvatskome saboru, za davanjem mišljenja Povjerenstva,** na 22. sjednici, održanoj dana 13. rujna 2018.g., donosi sljedeće:

**MIŠLJENJE**

1. **Dužnosnik Branko Grčić, na temelju članka 13. stavaka 2. i 3. ZSSI-a, može istovremeno uz profesionalno obnašanje dužnosti zastupnika u Hrvatskom saboru obavljati znanstvenu, istraživačku i edukacijsku djelatnost u svojstvu profesora na kolegiju Makroekonomije pri Ekonomskom fakultetu u Splitu te za isto primati naknadu.**
2. **Ukoliko bi iz sadržaja, načina i kontinuiteta obavljanja poslova navedenih u točki I. izreke ovog Mišljenja proizlazilo da je riječ o obavljanju drugih poslova u smislu redovitog i stalnog zanimanja, dužnosnik Branko Grčić, sukladno članku 3. i 4. Zakona o pravima i dužnostima zastupnika u Hrvatskom saboru, ne bi mogao primati punu plaću za obnašanje dužnosti zastupnika u Hrvatskom saboru, već samo razliku plaće,** **ako bi plaća koju ostvaruje kao zastupnik u Hrvatskom saboru bila veća od naknada koje bi dužnosnik ostvario obavljajući znanstveno-edukacijsku djelatnost.**
3. **Na temelju članka 13. stavka 4. ZSSI-a dužnosnik je obvezan u izvješću o imovinskom stanju prijaviti Povjerenstvu prihode i naknade stečene na temelju obavljanja poslova iz točke I. ove izreke, istekom godine u kojoj su prihodi ostvareni.**

Obrazloženje

Zahtjev za davanjem mišljenja Povjerenstva podnio je dužnosnik Branko Grčić, zastupnik u Hrvatskom saboru. U knjigama ulazne pošte zahtjev je zaprimljen pod poslovnim brojem: 711-U-2618-M-114/18-01-4, dana 7. rujna 2018.g., povodom kojeg se vodi predmet broj M-114/18.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu navedenog Zakona. Uvidom u Registar dužnosnika utvrđeno je da Branko Grčić obnaša dužnost zastupnika u 9. sazivu Hrvatskog sabora počevši od 14. listopada 2016.g. stoga je i Branko Grčić, povodom obnašanja navedene dužnosti obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici, u slučaju dvojbe je li neko ponašanje u skladu s načelima obnašanja javnih dužnosti, dužni zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnik u predmetnom zahtjevu navodi da je odlaskom kolege profesora sa Ekonomskog fakulteta u Splitu u mirovinu stvorena potreba za angažman druge osobe jednakog znanstvenog zvanja i stručno usmjerenja u nastavnom i istraživačkom procesu te da je radi mogućeg dužnosnikova angažmana na navedenim poslovima kontaktiran od strane Uprave fakulteta te je načelno dogovoren angažman s početkom od 1. listopada 2018.g. Dužnosnik navodi da se radi o ograničenom angažmanu odnosno da bi raspored predavanja na kolegiju Makroekonomija bio održavan ponedjeljkom, kako bi se prilagodio dužnosnikovim obvezama u Hrvatskom saboru. Dužnosnik traži mišljenje Povjerenstva bi li njegov opisani angažman bio u skladu s odredbama ZSSI-a.

Uvidom u izvješće o imovinskom stanju koje je dužnosnik Branko Grčić podnio Povjerenstvu 3. studenoga 2016.g., povodom ponovnog izbora na dužnost zastupnika u Hrvatskom saboru te u izvješće o imovinskom stanju podneseno 10. siječnja 2018.g. povodom promjene, utvrđeno je da je dužnosnik u istima naveo da dužnost zastupnika u Hrvatskom saboru obnaša profesionalno te za navedeno prima plaću. Dužnosnik je također naveo da uz obnašanje dužnosti zastupnika u Hrvatskom saboru ne obavlja poslove kod drugog poslodavca.

U ranije podnesenim izvješćima o imovinskom stanju dužnosnik je naveo podatak da je prethodno obnašanju dužnosti ministra regionalnog razvoja i EU fondova obavljao posao profesora i dekana na Ekonomskom fakultetu u Splitu.

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti.

Člankom 13. stavkom 3. ZSSI-a propisano je da prethodno odobrenje Povjerenstva iz članka 13. stavka 2. ZSSI-a nije potrebno za obavljanje **znanstvene**, **istraživačke**, **edukacijske**, sportske, kulturne, umjetničke i samostalne poljoprivredne djelatnosti, za stjecanje prihoda po osnovi autorskih, patentnih i sličnih prava intelektualnog i industrijskog vlasništva, te za stjecanja prihoda i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje.

Stavkom 4. navedenog članka propisano je da su dužnosnici obvezni prijaviti Povjerenstvu prihode koje stječu obavljanjem djelatnosti iz stavka 2. i 3. toga članka.

S obzirom da dužnosnik Branko Grčić obnaša dužnost zastupnika u Hrvatskom saboru, za davanje mišljenja, relevantne su i odredbe Zakona o pravima i dužnostima zastupnika u Hrvatskom saboru („Narodne novine“ broj 55/00., 107/01., 86/09., 91/10., 49/11., 12/12., 102/14.).

Člankom 3. toga Zakona propisano je da zastupnik na osnovi obnašanja zastupničke dužnosti uz prava i obveze utvrđene posebnim propisima ima, između ostalog, pravo na plaću, odnosno razliku plaće ako je plaća koju zastupnik ostvaruje po drugoj osnovi manja.

Člankom 4. istog Zakona propisano je da zastupnik ima pravo na plaću koja se utvrđuje prema odredbama Zakona o obvezama i pravima državnih dužnosnika, a ukoliko ne ostvaruje plaću na temelju obnašanja zastupničke dužnosti, ima pravo na razliku plaće koju bi ostvario na temelju obnašanja zastupničke dužnosti i plaće koju ostvaruje po drugoj osnovi, ako je plaća koju ostvaruje po drugoj osnovi manja.

Povjerenstvo tumači kako su gore navedene odredbe Zakona o pravima i dužnostima zastupnika u Hrvatskom saboru *lex specialis* u odnosu na odredbe članka 13. ZSSI-a, stoga u slučaju obavljanja znanstveno-edukacijske djelatnosti u smislu redovitog ili stalnog zanimanja, prednost u primjeni imaju odredbe Zakona o pravima i dužnostima zastupnika u Hrvatskom saboru, kao posebnog Zakona u odnosu na zastupnike.

Slijedom svega navedenoga, Povjerenstvo obrazlaže da dužnosnik Branko Grčić sukladno odredbi članka 13. stavaka 2. i 3. ZSSI-a može uz profesionalno obnašanje dužnosti zastupnika u Hrvatskom saboru obavljati znanstvenu, istraživačku i edukacijsku djelatnost u svojstvu profesora na kolegiju Makroekonomije pri Ekonomskom fakultetu u Splitu te za isto primati naknadu.

Međutim, ukoliko bi iz sadržaja, načina i kontinuiteta obavljanja navedenih poslova u predmetnoj ustanovi visokog obrazovanja proizlazilo da je riječ o obavljanju drugih poslova u smislu redovitog i stalnog zanimanja, ukazuje se dužnosniku da u tom slučaju, sukladno člancima 3. i 4. Zakona o pravima i dužnostima zastupnika u Hrvatskom saboru, ne bi mogao primati punu plaću za obnašanje dužnosti zastupnika u Hrvatskom saboru, već bi imao pravo samo na razliku plaće, ako bi plaća koju ostvaruje kao zastupnik u Hrvatskom saboru bila veća od naknada koje bi dužnosnik ostvario obavljajući znanstveno nastavnu djelatnost na Ekonomskom fakultetu u Splitu.

S obzirom da je člankom 13. stavkom 4. ZSSI-a propisano da su dužnosnici obvezni prijaviti Povjerenstvu prihode koje ostvaruju pored plaće ili naknade za obnašanje javne dužnosti, upućuje se dužnosnik da u izvješću o imovinskom stanju prikaže prihode koje je ostvario obavljanjem znanstveno-edukacijske djelatnosti istekom godine u kojoj su prihodi nastali.

Slijedom navedenog, Povjerenstvo je dalo mišljenje kao u izreci ovoga akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Branko Grčić, elektronička dostava

2. Objava na internetskoj stranici Povjerenstva

3. Pismohrana